**ELŐTERJESZTÉS**

**Szombathely Megyei Jogú Város Közgyűlésének 2022. december 8-i ülésére**

**Javaslat projektekkel kapcsolatos döntések meghozatalára**

Tájékoztatom a Tisztelt Közgyűlést, hogy a Szent Márton Terv II. MVP projektben 201.735.170 Ft összegű maradvány keletkezett, amely abból adódik, hogy a Járdányi Paulovics István Romkert fejlesztése kapcsán a tervezési folyamatban nem született megállapodás az elkészült vázlattervek tekintetében a tulajdonos Szombathelyi Egyházmegyével, ezen okból a tervezői szerződés szerinti kötelezettségvállalás csak részben teljesült, így a védőépület megépítésére sem került sor.

A fel nem használt 201.735.170 Ft összegű támogatás más célú felhasználásával kapcsolatban kérdéssel fordultunk a Miniszterelnökséghez. A válasz leszögezi, hogy a fel nem használt támogatást szükséges először visszafizetni, a projekt záró beszámolóját és elszámolását benyújtani, és azok elfogadását követően van lehetőség arra, hogy a szakpolitikai felelős javaslata alapján a Modern Városok Bizottsága döntsön új, más célú támogatói okirat kiállításáról.

A Szent Márton Terv II. MVP projektben fel nem használt 201.735.170 Ft visszafizetésre, a záró beszámoló benyújtásra került.

A Közgyűlés a 117/2022. (III. 31.) Kgy. sz. határozatában felkérte a polgármestert, hogy a Multifunkcionális telephely és a Gothard-kastély műszaki tartalmának kialakulását követően hozzon döntést a fel nem használt mintegy 200 millió Ft összegű MVP támogatás felhasználási céljáról, és tegye meg a szükséges intézkedéseket.

A „Multifunkcionális városi közszolgáltatási telephely Szombathely-Sárdi ér út” elnevezésű projekt esetében kezdeményeztük a támogatott tevékenység záró időpontjának módosítását 2023. december 31. napjáig. A határidő hosszabbítás indoklása az volt, hogy a GF/SZKF/580/10/2017. iktatószámú Támogatói Okirat szerint a projekt célja egy multifunkcionális városi közszolgáltatási telephely kialakítása, amely magában foglalja egy központi irodaház és egy üzemépület megvalósítását. A beruházásra megítélt 1,5 milliárd Ft támogatásból ~ 1,260 milliárd Ft került felhasználásra. Ezt az összeget a központi irodaház kivitelezésére és a projekt megvalósítását támogató – tervezés, műszaki ellenőrzés, közbeszerzési tanácsadó – szolgáltatási díjakra fordítottuk.

A fennmaradt ~ 240 millió Ft támogatási maradványérték nem elegendő a beruházás részeként tervezett üzemi épület teljeskörű megvalósítására, ezért a SZOVA Nonprofit Zrt., mint az a beruházást megvalósítója az üzemi épület kialakítására vonatkozóan háromféle, önállóan is működőképes alternatív javaslatot dolgozott ki. Ezek rövid műszaki tartalmát, várható kivitelezési költségét és a megvalósításukhoz szükséges többlettámogatási igényt 2021. április 21. napján a Miniszterelnökség és az ITM projektben illetékes munkatársai részére személyesen is bemutattuk. A szakmai konzultációt követően a három alternatíva 2021. május 5. napján egy újabb, 4. számú megoldási javaslattal került kiegészítésre.

Fentiek alapján javaslom, a Tisztelt Közgyűlés döntsön arról, hogy a Szent Márton Terv II. MVP projektben fel nem használt és visszafizetett 200 millió Ft támogatási összeg felhasználási célja a „Multifunkcionális városi közszolgáltatási telephely Szombathely-Sárdi ér út” elnevezésű projekt legyen és kérje fel a polgármestert a támogatási összeg igénylése érdekében a szükséges intézkedések megtételére.

Önkormányzatunk 2020. december 21-i dátummal kapta meg a Gothard-kastély állagmegóvásának támogatásáról szóló támogatói okiratot. A felhasználás véghatáridejeként az okirat 2022. augusztus 31. napját rögzítette.

A csökkentett műszaki tartalmú engedélyes és kiviteli tervek elkészítésére a tervezővel 2022. május 3-án kötöttünk szerződést. A szerződésben meghatározásra került az építési beruházásra rendelkezésre álló keretösszeg, bruttó 54,8 millió Ft nagyságban. A tervezői megbízás tartalmazza az engedélyes tervek elkészítésének, a festőrestaurátor általi kutatási engedély beszerzés és kutatási dokumentáció összeállításának, a faanyagvédelmi szakértő által a gombafertőzés kiterjedésének és mentesítés  technológiáját meghatározó munkarészeinek, valamint a kiviteli tervek elkészítésének feladatait. A felsorolt tevékenységek elvégzése megtörtént.

Mivel a támogatói okiratban rögzített tervezési és kivitelezési tevékenységek befejezésére 2022. augusztus 31-ig nem volt lehetőség, kezdeményeztük a támogatás felhasználása véghatáridejének módosítását 2023. december 31. napjára, amely módosítási igény még nem került elbírálásra.

Amennyiben a Támogató nem engedélyezi, hogy a csökkentett műszaki tartalommal kerüljön megvalósításra a projekt, javaslom, hogy a tervezési és egyéb költségekkel történő elszámolást követően a projektből fel nem használt támogatási összeg felhasználási célja a „Multifunkcionális városi közszolgáltatási telephely Szombathely-Sárdi ér út” elnevezésű projekt legyen és kérje fel a polgármestert a támogatási összeg igénylése érdekében a szükséges intézkedések megtételére.

A Közgyűlés az 55/2022. (II. 24.) Kgy. sz. határozatában felhatalmazott, hogy a „Multifunkcionális városi közszolgáltatási telephely Szombathely-Sárdi ér út” elnevezésű projekt megvalósítási határidő módosítását kezdeményezzem 2023. december 31. napjára.

A határidő hosszabbítást tartalmazó Támogatói Okirat 2022. szeptember 27. napján aláírásra került, ezzel a projekt új záró dátuma 2023. december 31., amelyet a SZOVA Nonprofit Zrt.-vel kötött pénzeszköz átadási megállapodásban is indokolt átvezetni.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2022. november 30.**

**/: Dr. Nemény András :/**

**I.**

**Határozati javaslat**

**…./2022. (XII.8.) Kgy. számú határozat**

Szombathely Megyei Jogú Város Közgyűlése úgy határozott, hogy a Szent Márton Terv II. MVP projektben fel nem használt és visszafizetett 201.735.170 Ft támogatási összeg felhasználási célja a „Multifunkcionális városi közszolgáltatási telephely Szombathely-Sárdi ér út” elnevezésű projekt legyen. A Közgyűlés felkéri a polgármestert a támogatási összeg igénylése érdekében a szükséges intézkedések megtételére.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**Határozati javaslat**

**…./2022. (XII.8.) Kgy. számú határozat**

Szombathely Megyei Jogú Város Közgyűlése úgy határozott, hogy a „Szombathelyi Gothard-kastély állagmegóvása” elnevezésű projekt esetében – amennyiben a csökkentett műszaki tartalom megvalósítását a Támogató nem engedélyezi – a fel nem használt támogatási összeg felhasználási célja a „Multifunkcionális városi közszolgáltatási telephely Szombathely-Sárdi ér út” elnevezésű projekt legyen. A Közgyűlés felkéri a polgármestert a támogatási összeg igénylése érdekében a szükséges intézkedések megtételére.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**III.**

**Határozati javaslat**

**…./2022. (XII.8.) Kgy. számú határozat**

Szombathely Megyei Jogú Város Közgyűlése úgy döntött, hogy a „Multifunkcionális városi közszolgáltatási telephely Szombathely-Sárdi ér út” elnevezésű projekt tekintetében a SZOVA Nonprofit Zrt.-vel kötött pénzeszköz átadási megállapodásban szereplő záró dátumot 2023. december 31-ra módosul, egyúttal felhatalmazza a polgármestert és SZOVA Nonprofit Zrt. vezérigazgatóját a megállapodás módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Kovács Cecília, a SZOVA Nonprofit Zrt. vezérigazgatója)

**Határidő:** azonnal